  Анжелика Тихонова корреспондент Удмуртиысь оскись калыклы бадӟым шумпотон вайиз кылосбур тодосъя доктор, профессор, протодиакон Михаил Атаманов. 2016-тӥ арын шуркынмонэ со Библиысь Вуж Сӥзёнлэсь канонэн юнматымтэ люкетсэ удмурт кылэ берыктэменыз тодматӥз. Бичет 3 сюрс экземплярен потӥз. Нош куинь ар талэсь азьвыл со калыке вуттӥз вал канонъя люкетсэ. Со борды нимысьтыз кыллюкам но лэсьтӥз. Библиез берыктон бордын отец Михаил 25 ар ӵоже тыршиз.   Иворъёсъя «Удмуртия» агентстволэн корреспондентэз Михаил Атамановлэсь юалляськиз, кызьы сыӵе уж борды кутскиз, малы ужез сокема кыстӥськиз, кыӵе шуг-секытъёсын пумиськиз, озьы ик мукет малпанъёссэ но тодӥз. Библия бордын ужанлэн аспӧртэмлыкез  — Малы ужды сыӵе кема кыстӥськиз? Мар шуг-секытэз, аспӧртэмлыкез Библиез берыктон ужлэн?  — Улон туж ӝог мынэ, ӝог ортче. Мон 25 ар ортчемез валаса но ӧй вуы. Мон Библия берыктон бордын гинэ ӧй пукы, наука бордын но ужай, художественной творчествоен но выри, докторской диссертациме ути, со вакытэ ик тодосъя вить книга гожтыса вуи, 200-лэсь ятыр статьяос гожтӥ, соку ик «Тангыра» эпосме удмурт кылын гожтӥ, собере сое ӟуч кылэ берыктыса поттӥ Библиез берыктӥсько, нош мынэсьтым берыктэмме эскерисе эшшо вань. Со нимаське ӟечлыксэ эскерись редактор. Со Марья Картано. Малы ке шуоно Библия гожтэмын кык кылэн. Вуж Сӥзён люкетэз солэн вашкала еврей кылын гожтэмын. Выль Сӥзён люкетэз гожтэмын вашкала грек кылын. Соин оригиналлэсь кылзэ но тодыны кулэ. Мон берыктӥсько ӟуч кылысь, черк славян кылэз уже кутыса. Нош отын туж трос валанлы секыт интыосыз. Ӟучъёс сое лыдӟо ке но, оло валало, оло уг валало. Нош ми сое ӧм ке валалэ, удмурт кылэ нокызьы но берыктэммы уз луы. Со понна ик ӟечлыксэ эскерись редактор юнматэмын. Соин ӵош учкиськом, кызьы еврейёс Вуж люкетсэ берыктӥллям. Отын но туж трос сыӵе валантэм люкетъёсыз, малы ке шуоно еврей кыл кулэмын, сое 50 ар талэсь азьло гинэ улӟытӥзы. Али Израильын пиналъёс кутскизы ини вераськыны. Нош книгаын возиськиз вашкала еврей кыл. Вераськон кылын со быремын вал. Ог кык сюрс ар талэсь азьло Сириын улӥсь арамейёс арамей кылэ берыктӥзы, сэре латин кылэ берыктӥзы, берлогес ини эфиоп кылэ, армян кылэ. Со кылъёсыз но ми уже кутӥськом. Уката ик латин кыл пыр вуэм Европаысь кылъёсыз: англи кылэ кызьы берыктӥзы, англи кылысь мукет кылъёсы, немец кылэ, немец кылысь швед кылэ, фин кылэ кызьы берыктӥзы эскериськом. Вашкалаез берыктонъёс огзылы-огзы тупало, кызьы тани черк славян кылын но вань вашкала берыктон, соослэн пуштроссы но радъяськонъёссы одӥг кадь. Туала берыктонъёсты валамон карыны турттӥськом шуыса, пуштроссэ но вошъяло. Сыӵе берыктонэз ми уже ум кутӥське, ми кутӥском вашкалаоссэ гинэ. Пӧртэм кылын ужъёсты уже кутыса ини валаны быгатӥськом, мар сярысь мынэ вераськон. Сэре сыӵе шуг ӧвӧл ни удмурт кылэ берыктыны. Валтӥсез — валаны кулэ оригиналзэ, кудӥз берыктӥське. Библиез Шекспирез яке мукет авторъёсты сямен берыктоно ӧвӧл ук. Сое оригиналъя, одӥг кылзэ но воштытэк берыктыны кулэ. Литератураез одӥг-кык предложенизэ одӥг карыса берыктӥд ке, нокин номыр уз шуы. Нош Библиез озьы берыктӥд ке, Инмарлэсь вӧськарон басьтод шуод-а мар-а. Одӥг кылзэ но воштыны уг яра Библиысь. Ватсам но, куштэм но отысь уг луы. Со понна Инмар наказать кароз Мон вашкала пересь ни шуыны луоз. Вордӥськи Грак ёросысь (Вуж Эгра гуртын — ред.) чын-чын удмурт гуртын. Чын-чын удмурт семьяын, кытын ӟуч кылэз но уг тодо вал. Соин но мон кылме ӧй сӧры. Мон ачим лымшор диалектэн вераськисько. Но мон тырши троссэ кылъёсты уйпал диалектысь но, шор диалектысь но басьтыны. Аслам лымшор диалектам гинэ кутӥськись кылъёсты басьтӥсько ини соку, куке мукет диалектъёсын со кыл уг пумиськы. Туннэ валантэм ке со кыл, валалозы ӵуказе — лыдӟыса, пуштросэзъя. Копак валантэм кыл ке, кыӵе бамын со сётиське, отчы нимаз сноска сётиськом. Соин ик 25 ар трос но кадь, ӧвӧл но кадь. Канонъя но канонэн юнматымтэ — мар пӧртэмез  — Нош маин висъясько Библилэн канонъя но канонэн юнматымтэ люкетъёсыз?  — Вуж Сӥзёнлэн канонэн юнматымтэ люкетэз еврей Библиын уг кутӥськы. Малы ке шуоно куд-ог интыосыз вань, кытын юанъёс кылдо. Соос тупатытэк кылемын, соин соос еврейёслэсь улонзэс возьмато ке но, еврей Библие пыртэмын ӧвӧл. Соос ваньмыз дас одӥг векчи книгаосын гожтэмын. Огзэ но канонэн ӧз юнматэ. Соос ваньзы ик пайда ваё, соосты лыдӟыны кулэ. Ваньзы ик соос черк службаосын кутӥсько, но шер. Быдӟым Вӧсь дыръягес. Тани Соломонлэн визьлык веранэз, Иисуслэн, Сирахлэн пиезлэн, визьлык книгаез озьы ик, Варух пророклэн книгаез, Иудифлэн, Маккавейёслэн туж тунсыко книгаоссы канонэн юнматымтэ люкетаз пыремын. Соосты туж тунсыко лыдӟыны. Сыӵе валтӥсь висъясез. Библия асьме доры еврей калыкысь вуиз ке но, еврейёс Вуж Сизён люкетсэ гинэ кылдытӥзы, Выльзэ соос ӧз кылдытэ. Выль Сизён со сӥземын Иисус Христослэн музъем вылэ лыктонэзлы, солэн музъем вылын улонэзлы, дышетэмезлы, курадӟыса кулонэзлы но кулонэз вормыса инме ӝутсконэзлы. Нош еврейёс Иисус Христосэз кулэ уг каро, соос воксё синазькыль каро сое. Соин ик, луоз, еврейёс сое канонэ ӧз басьтэ. Нош таиз Вуж Сӥзёнысь басьтэмын ке но, озьы но малы ке еврейёслэн Библиязы пыртэмын ӧвӧл. Нош ӟуч Библиын со канонъя Библиен огазе пыртэмын, соин ик ӵемысь уг валало пӧртэмлыксэс. Священной Гожтэм — Инмарлэн сётэм Книгаез, адямиос трос-трос лыдӟо ке со книгаез, соя восясько ке, со кыӵе ке но ачиз священной луэ. Таизъя книгая туж вӧсяськемын ӧвӧл на, али потӥз бере, соин ик со огшоры художественной произведение кадь, чеберлыко литература кадь лыдӟиське. Малпасько, вуоз дыр, со но кинлы ке но кельшоз, уката ик соослы, кинъёс нырысьсэ басьтӥсько Священной Книга лыдӟон борды Удмурт калыклэн историяз но литератураяз интыез  — Тиляд малпамдыя, кыӵе инты басьтоз та ужды удмуртъёслэн улоназы?  — Удмурт калыклэн историезлы мар сётоз, шуг вераны. Кин Инмарлы оске, кин христиан осконэ выжемын, соослы ваньзэ сое лыдӟыны кулэ. Соос черке пыртэмын, юнматэмын бере, асьме православной черкын но лыдӟиське, со пайда вае, нош мукет ласянь — кылмес узырмытэ. Профессор Гришкина (Маргарита Гришкина, истори тодосъя доктор — ред.) вераз вал, котькуд удмурт анай пичи нылпиосыныз ӵукналы быдэ лыдӟиз ке «Инмысь атаймы…» («Отче наш») удмурт кылын, асьмелэн кылмы уз быры, кылмы азинскоз шуыса. Сыӵе визьлыко веран. Котькуд анай-атай ачиз но лыдӟыны кулэ, нылпиоссэ но дышетыны кулэ анай кылыныз лыдӟиськыны, гожъяськыны  — Нош удмурт литератураын?  — Асьмелэн университетъёсмы светской шуыса нимасько. Соос религиозноесь ӧвӧл ук. Черк кун бордысь люкемын. Соин ик со та дырлы дышетон программаосы пыртэмын ӧвӧл. Но визьмо, мур малпаськись дышетӥсьёс одно ик амал шедьто сое литература урокъёсын уже кутыны. Уката ик кыл удысын ужасьёс но. Тани татын (канонъя Библияя кыллюкамын — ред.) пыртэмын 41 сюрс 500 кыл. Со канонъя Библилы кылдытэмын. Но, жаляса верано, университет со книгаез али ӧз на басьты, йӧскалык библиотека но ӧз басьты. Мон огзэ экземплярзэ бинялтытэк возисько ай, мед ксерокопия лэсьтозы но кафедраосазы пыртозы шуыса. Со туж пичи тиражен потэмын. 3 экземпляр гинэ. Куинез ик со ас киям. Мон малпасько соос валаны кулэ, ксерокопия лэсьтыса, соослэн кафедразы, факультетсы уз начармы, узырмоз гинэ. Сыӵе кыллюкамъёс одӥг калыклэн но Библия удысын ӧвӧл. Асьмеос, удмуртъёс, канонъя Библиез берыктонъя Россиын 5-тӥ интыын мынӥськом. Нош канонэн юнматымтэзэ берыктонъя воксё но нырысетӥ интыын луиськом. Соиз ласянь удмурт калыклы Инмар азинлык, берекет сётиз. Табере асьмелэн быдэс Библимы, котькуд люкетэз вань. Кыллюкамез но. Библиез удмурт кылэ берыктӥсь Михаил Атаманов 8 фото Азьланезлы ужпум  — Нош али кыӵе ужпумъёс азяды пуктӥськоды?  — Азьланяз… православной литература йылаз-пумаз вуттэмын ӧвӧл на. Тани «Часэн-часэн вӧсяськонъёс, кырӟанъёс». Со одӥг пол потӥз ини, нош ик быриз. Табере адямиос нош куро. Отын куд-ог пырытэк кылем люкетъёсыз вань, соосыз эшшо пыртоно. Венчать каронъёсыз, кулэм мурт вӧсянъёсыз пыртоно. Берыктон уж сяна, мынам наукаын но ужъёсы вань. Тани «Происхождение удмуртского народа» книгае 2010-тӥ арын 2 сюрс тиражен потӥз вал. Со быриз. Таре нош ик поттыны куро. Выльысь поттон понна отчы но куд-ог люкетъёссэ ватсаны вырисько. Со бордын али ужасько. Уж трос. Азьло кадь кужым гинэ уг тырмы ини ужаны. Тегъёс: Мерлык Лулчеберет Ижкар Православие Удмуртия черк вӧсьлык  